作者:劉天迪
標題:一萼紅
內容:擁孤衾，正朔風悽緊，氈帳夜生寒。春夢無憑，秋期又誤，迢遞煙水雲山。斷腸處、黃茅瘴雨，恨驄馬、憔悴只空還。揉翠盟孤，啼紅怨切，暗老朱顏。堪嘆揚州十里，甚倡條冶葉，不省春殘。蔡琰悲笳，昭君怨曲，何預當日悲歡。謾贏得、西鄰倦客，空惆悵、今古上眉端。夢破梅花，角聲又報春闌。